ཡང་གསང་ཌཱཀྐིའི་རྒྱུན་ཁྱེར་བསྡུས་
པ་དངོས་གྲུབ་བང་མཛོད་
བཞུགས༔

སྐྱབས་སེམས་ཚོགས་བསགས་སྔོན་སོང་ནས༔ ཨཱཿ སྣོད་བཅུད་རྣམ་དག་བདེ་ཆེན་
རིག་པའི་རྩལ༔ རྒྱལ་ཡུམ་མཁའ་སྤྱོད་རྡོ་རྗེ་རྣལ་འབྱོར་མ༔ དམར་གསལ་གཞོན་ཚུལ་ཞི་འཛུམ་ཁྲོ་ཆགས་བཞད༔ ཕྱག་གཉིས་གྲི་ཐོད་རིན་ཆེན་རུས་རྒྱན་གསོལ༔ ཐབས་ཆེན་གསང་བའི་ཁ་ཊྭཱཾ་ཕྲག་ལ་བཀལ༔ གཅེར་མོ་མཉམ་
པའི་སྟབས་ཀྱིས་པད་ཟླར་འགྱིང༔ ཐུགས་ཀར་བཾ་མཐར་སྔགས་ཀྱི་ཕྲེང་བས་
བསྐོར༔ འཕྲོ་འདུས་དོན་བྱས་མཆོག་ཐུན་དངོས་གྲུབ་བསྡུས༔ སྣང་གྲགས་ལྷ་སྔགས་ཆོས་ཉིད་རོལ་བའི་ངང༔ ཁྱབ་བརྡལ་སྤྲོས་བྲལ་མ་བཅོས་རང་ངོར་བལྟ༔ ཨོཾ་ཨོཾ་ཨོཾ་སརྦ་བུདྡྷཱ་ཌཱཀྐི་ནཱི་ཡེ་བཛྲ་ཝརྞ་ནཱི་ཡེ་བཛྲ་བཻ་རོ་ཙ་ཎཱི་ཡེ༴ བཟླས་བ་ཆུ་བོའི་རྒྱུན་བཞིན་དུ༔ མི་ཚིག་བར་མ་ཆོད་པར་བཟླ༔ དངོས་ཉམས་རྨི་ལམ་དུ་མ་རུ༔ ཡ་མཚན་
འགྲུབ་པའི་ལྟས་མངོན་གྱུར༔ རྗེས་སུ་ཚོགས་མཆོད་བསྡུས་པ་ནི༔ རཾ་ཡཾ་ཁཾ༔ ཨོཾ་ཨཱཿཧཱུྃ༔ ཆོས་དབྱིངས་བྷནྡྷའི་སྣོད་ཡངས་པོར༔ སྣང་སྲིད་འདོད་ཡོན་ཚོགས་སུ་བཤམས༔ རྒྱལ་ཡུམ་མཁའ་སྤྱོད་དབང་མོ་མཆོག༔ འཁོར་བཅས་འདུ་བ་ཚོགས་ལ་གཤེགས༔ ཕྱི་ནང་གསང་བའི་ཚོགས་མཆོད་འབུལ༔ ཀུན་རྟོག་མ་རིག་འཁྲུལ་བ་བཤགས༔ གཟུང་འཛིན་དགྲ་བགེགས་དབྱིངས་སུ་བསྒྲལ༔ རིག་སྟོང་དབུ་མའི་ལྷུམས་སུ་བསྟབས༔ གསང་གསུམ་དངོས་གྲུབ་དགྱེས་པར་རོལ༔ ལྷག་སྐྱོང་ཕོ་མོས་ཕྲིན་ལས་སྒྲུབས༔ ནམ་ཞིག་སྒྱུ་ལུས་ཞིག་པའི་ཚེ༔ མངོན་སུམ་མཛུབ་མོ་ནས་དྲངས་ཏེ༔ བཟང་ངན་འབྲེལ་ཐོགས་སེམས་ཅན་ཀུན༔ མཁའ་སྤྱོད་དགའ་མའི་འདུ་གླིང་དུ༔ ཚོམ་བུ་གཅིག་ཏུ་གྲོལ་བར་སྨོན༔
འདི་བཟུང་བྱང་ཆུབ་སྙིང་པོའི་བར༔ རྒྱལ་ཡུམ་མཁའ་འགྲོའི་རྗེས་བཟུང་སྟེ༔
མཁའ་མཉམ་འགྲོ་བ་མ་ལུས་པ༔ འདྲེན་པའི་དེད་དཔོན་དམ་པ་རུ༔ གྱུར་བའི་དངོས་གྲུབ་དེང་འདིར་སྩོལ༔ ག་ཎ་ཙཀྲ་པཱུ་ཛ་ཧོ་ཨུཙྪིཥྚ་བ་ལིང་ཏ་ཁ་ཧཱི༔ དེ་ལྟར་བསྐང་བས་ཚོགས་གཉིས་རྫོགས༔ སྒྲིབ་གཉིས་བྱང་ཤིང་སྐུ་གཉིས་ཐོབ༔ ཨེ་མ་ཁྲག་འཐུང་པདྨའི་
བཀའ༔ མ་ཅིག་ཐུགས་ཀྱི་ཐིག་ལེ་ནས༔ ནམ་མཁའ་གླིང་བ་བདག་གིས་དཀྲོལ༔ ཟགས་སུ་མ་འཇུག་སྙིང་གི་གཏམ༔ དམ་མེད་མཁན་ལ་སྤེལ་གྱུར་ན༔ གཟའ་རྒོད་ཁྱོད་ཀྱིས་གཉེར་ལོངས་ལ༔ མ་རུངས་སྨོན་
ལོག་སྲོག་རྩ་ཆོད༔ དམ་ལྡན་བུ་ལ་གཏད་དོ་རྒྱ༔ ཚེ་འདིར་མཁའ་འགྲོའི་གོ་འཕང་ཐོབ༔ བསྟན་འགྲོའི་དཔལ་དུ་འགྱུར་བར་སྨོན༔ ས་མ་ཡ༔ རྒྱ་རྒྱ་རྒྱ༔ ཞེས་པའང་དད་ལྡན་དམ་པ་ཀུན་དགའ་དང་ཚུལ་བསྟན་
སོགས་ཀྱིས་བསྐུལ་བའི་དཔལ་ལ་བརྟེན་ནས། ཁོ་བོ་ཨོ་རྒྱན་ནམ་མཁའ་གླིང་པ་དང་། སྔགས་སྐྱེས་ཏཱ་རེ་ལྷ་མོའི་ཟུང་གི་དགོངས་བརྡ་ཆུ་བོ་གཅིག་འདྲེས་ངང་ནས་ཤར་མར་བྲིས་པ་དགེ།